<classify> RAIS John Magufuli amelipongeza Jeshi la Polisi na Majeshi mengine ya Ulinzi na Usalama nchini, kwa kazi nzuri ya kudumisha amani na usalama nchini, hasa katika kuhakikisha usalama wa raia na mali zao.Alitoa pongezi hizo jijini hapa jana, baada ya kuweka Jiwe la Msingi katika Nyumba 118 za Askari Polisi katika maeneo ya FFU Nzuguni na Medeli East, katika siku yake ya pili ya ziara yake mkoani hapa. Alipongeza kwa kazi nzuri wanayofanya katika ulinzi wa usalama wa raia na mali zao, kwani hata matukio ya uhalifu nchini yamepungua katika kipindi hiki.Rais Magufuli aliwataka polisi waendelee kuchapa kazi za kulinda amani na utulivu nchini. Aliahidi kwamba changamoto zao zikiwemo za makazi, serikali itaendelea kuzifanyia kazi.Kadiri fedha zinavyopatikana serikali itaendelea kuzitatua changamoto zinazowakabili polisi zikiwemo za makazi na nyingine, alisema.Rais aliwataka waendelee kufanya kazi zao vizuri na waachane na vitendo vya kuwabambikizia watu kesi na vitendo vya kupokea rushwa, kwani vinachafua sifa nzuri ya jeshi hilo. Aliwataka maofisa wakubwa katika majeshi ya ulinzi na usalama, kuwajali, kuwaheshimu na kutowanyanyasa askari wadogo na wadogo nao kuwajali na kuwaheshimu askari wakubwa.Kutokana na kazi nzuri ya jeshi la polisi ya kulinda amani nchini, Rais Magufuli alilipa zawadi jeshi kwa kuwapa jengo la ghorofa nne la Mamlaka ya Maji na Usafi wa Mazingira Ruwasa, ili liwe makao makuu ya jeshi hilo. Jengo hilo ni la Wizara ya Maji, ambayo ililikabidhi kwa Ruwasa, ambayo tayari imeshalikarabati.Rais Magufuli alimtaka Mkuu wa Jeshi la Polisi IGP, Simon Sirro kutolichukua jengo la Kamanda wa Polisi wa Mkoa wa Dodoma na kulifanya makao makuu. Badala yake, alieleza kuwa Polisi watumie jengo hilo la Ruwasa la ghorofa nne kama makao makuu, lakini pia Ruwasa iendelee kuwapo hapo katika majengo yake.Awali, akizungumza IGP Sirro alimuahidi Rais Magufuli kwamba wamejipanga vizuri katika kuwalinda raia na mali zao na kuhakikisha nchi inakuwa na amani. Sirro alisema tayari amehamia Dodoma na aliahidi kwamba atasimamia na kuhakikisha jengo la makao makuu ya jeshi hilo pamoja na nyumba ya IGP anasimamia na Desemba 31, mwaka huu ziwe zimekamilika.  <topic>: kitaifa 